Mel Gibson Eron filmida amerikalik generalning rolini ijro etishi mumkin

Eronning “Avj” kinostudiyasi Gollivud yulduzi Mel Gibsonni “Quzg‘unning so‘nggi parvozi” filmida rol olishga ko‘ndirishga urinmoqda. Dastlabki kelishuvga erishildi, ammo muzokaralar hali yakunlanmadi, deb xabar beradi “TASS”.

Bir muddat ilgari matbuotda Gibsonning Eronga tashrifi haqida xabarlar paydo bo‘lgan edi. Ammo “Avj” vakillari bu xabarni inkor qildi. Studiya vakillarining ma’lum qilishicha, Eronga Mel Gibson emas, rejissor Oliver Stounning yordamchisi kelgan. Mehmon film ssenariysini Gibsonga yetkazish uchun olib ketgan.
Ta’kidlanishicha, taniqli aktyor filmda amerikalik general rolini ijro etishga rozi bo‘lgan, ammo unga to‘lanadigan gonorar miqdori borasida kelishuvga erishilgani yo‘q.
“Quzg‘unning so‘nggi parvozi” filmi ssenariysi 2014-yilda Husayn Behzod tomonidan yozilgan. Ammo loyiha budjeti Eron kinosi uchun ortiq darajada katta bo‘lgani bois uning realizatsiyasi ortga surib kelindi. Endi kinostudiya kerakli mablag‘ni topgani taxmin qilinmoqda.